পিপীলিকা (অনুসন্ধান ইঞ্জিন)
পিপীলিকা ছিল বাংলাদেশ থেকে তৈরিকৃত এবং নিয়ন্ত্রিত একটি ইন্টারনেটভিত্তিক অনুসন্ধান ইঞ্জিন। এটি বাংলাদেশ থেকে তৈরিকৃত প্রথম অনুসন্ধান ইঞ্জিন, যেখানে বাংলা এবং ইংরেজি ভাষায় তথ্য পাওয়ার সুবিধা ছিল। সিলেটের শাহজালাল বিজ্ঞান ও প্রযুক্তি বিশ্ববিদ্যালয়ের কম্পিউটার বিজ্ঞান ও প্রকৌশল বিভাগের অধ্যাপক মুহম্মদ জাফর ইকবালের তত্ত্বাবধানে বিশ্ববিদ্যালয়ের সহযোগী অধ্যাপক মো. রুহুল আমিনের নেতৃত্বে একদল শিক্ষার্থী কর্তৃক এ অনুসন্ধান ইঞ্জিনটি চালু করা হয়। সহযোগিতায় ছিলো গ্রামীণফোন আইটি (জিপিআইটি)। ১৩ এপ্রিল ২০১৩ সালে এটি আনুষ্ঠানিকভাবে উদ্বোধন করা হয়। পিপীলিকা সংবাদ, ব্লগ, বাংলা উইকিপিডিয়া এবং জাতীয় ই-তথ্যকোষ এ চার ধরনের উৎস থেকে তথ্য উত্থাপন করত। ভুল বানান সংশোধনের জন্য এটি তার নিজস্ব বাংলা অভিধান ব্যবহার করত।